Krajčí, Marek, poslanec NR SR (2018-06-13):
Vážený pán predsedajúci, pani ministerka, pán spravodajca, kolegyne, kolegovia, otvorila sa tu debata o ohodnocovaní zdravotných sestier, padla tu otázka, odkiaľ na to vziať peniaze. Dovoľte, aby som trošičku si s vami zapolemizoval o tom, či do zdravotníctva dáva súčasná vládna garnitúra dostatok financií. Do zdravotníctva dávame v priemere 6,9 % HDP a je to menej, ako tam dávajú Maďari, je to menej, ako tam dávajú Češi, je to trošku viac, ako tam dávajú Poliaci. A keď sa pozrieme v rámci Európskej únie, tak myslím, že priemer v EÚ je 9,9 % HDP. Keď si zoberieme priemer OECD, 9 % HDP. Počúvame tu stále v čase ekonomického boomu, rastu, by som povedal, rekordnej konjunktúry, keď pán minister financií si na účte naozaj nachádza rekordné príjmy, počúvame tu stále, že do zdravotníctva sa nedá viac peňazí práve kvôli tomu, že je neefektívne spravované. Áno, je to pravda. Máme jeden z najneefektívnejších systémov, peniaze nám všelikde utekajú. Však preto ste tam nasadili krízového manažéra, ktorý má v tom robiť poriadok. Určite to vôbec nie je také jednoduché. Ja sa pýtam, neviete vysvetliť pánovi ministrovi Kažimírovi, a však ja mu to tu hovorím každý rok pri predkladaní štátneho rozpočtu, že dajte do toho zdravotníctva viac peňazí, pretože sa tak či tak s takýmito financiami kvalitné zdravotníctvo robiť nedá. A keď má s tým problém, že kam tie peniaze dať, aby mu niekde neutiekli, tak mu povedzte, že dáte to na zvýšenie platov sestier. Kde je, prosím vás, v tomto problém? Ja v tom naozaj problém nevidím. A bude mať on pocit dobrý a dušu na mieste, že peniaze idú správnym smerom, a môžte ďalej robiť opatrenia, ktoré budú zvyšovať efektivitu zdravotníctva. Keďže, áno, všetci vieme, že tie peniaze nám utekajú všelikde. Takže toto je jedna vec. Ďalšia vec, čo by som chcel povedať a fakt poprosiť, že, prosím vás, zakopme vojnové sekery. Ja chápem, že, ja to už cítim niekedy, to sú silné emócie, ktoré iskria z jednej strany na druhú. Ja na tomto mieste chcem len povedať, že, áno, bola síce vytvorená nejaká pracovná skupina, ktorá mala sa zaoberať touto zmenou koncepcie vzdelávania sestier, ale ja som na tú pracovnú skupinu ani raz pozvaný nebol. A stále tu s tým operuje, že vznikla nejaká pracovná skupina. To znamená, bol by som naozaj veľmi rád, keby sme začali seriózne o týchto veciach diskutovať, a všetci. A, samozrejme, treba pozvať opäť aj sestry. Ešte raz chcem povedať, že ja som mal s pani prezidentkou síce veľmi neskoro, ale mal som debatu a dalo sa s ňou rozprávať, počúvala, rozumeli sme sa. Nesúhlasili sme možno každý so všetkým, ale naozaj som videl veľmi konštruktívne riešenia aj z ich strany. Toto, čo sme my dnes predložil, absolútne neruší žiadnu koncepciu, ktorú vy ste tu doteraz navrhovali, hoci ja si myslím, že sa tam treba o tom rozprávať, ja si stále myslím, že aj keď máme v legislatíve zdravotníckeho asistenta, že to vôbec nemusí byť maturitné štúdium, že to nemusí byť také dlhé štúdium, že to štúdium by mohlo trvať oveľa menej a možno by sme ich potom, tých ľudí, dostali ešte viac do systému. Takže naozaj tam sú rôzne pohľady, ktorými podľa mňa dokážeme ešte viac tomu zdravotníctvu pomôcť. Chce to len naozaj seriózne rokovať, diskutovať, rozprávať sa a ja verím, že dospejeme k najlepším riešeniam. Ďakujem, ďakujem pekne.